wickkiey/tamil-wikipedia-chunked huggingface dataset:
# ஜேம்ஸ் ஸ்பிரிங் பிரான்சன்

**ஜேம்ஸ் ஹென்றி ஸ்பிரிங் பிரான்சன்** (James Spring Branson) (11 சூன் 1842 &#x2013; 8 ஏப்ரல் 1897) இந்திய தன்னார்வப் படையின் அதிகாரியும், வழக்கறிஞரும் ஆவார். இவர் மதராஸ் மாகாண அரசின் செயல் தலைமை வழக்கறிஞராக பணியாற்றினார்.
# ஜேம்ஸ் ஸ்பிரிங் பிரான்சன்

## தொழில்

ஸ்பிரிங் பிரான்சன் இந்திய தன்னார்வப் படையில் நியமிக்கப்பட்டு மெட்ராஸ் பீரங்கி தன்னார்வ படையினருடன் பணியாற்றினார். படைத்தலைவர் என்ற முறையில், 'பூர்வீக மக்களையும்' படைப்பிரிவில் பணியாற்ற அனுமதிக்க அவர் எடுத்த முடிவு கிட்டத்தட்ட வெள்ளை வீரர்களிடையே ஒரு புரட்சியை ஏற்படுத்தியது. இதனால் மதராஸ் அரசாங்கம் ஸ்பிரிங் பிரான்சனின் உத்தரவை அவசரமாக ரத்து செய்து, 'பூர்வீக' தொண்டர்கள் மீதான தடையை தொடர்ந்தது. இவர் வழக்கறிஞராக பணியாற்றும் பொருட்டு சில ஆண்டுகளுக்குப் பிறகு இராணுவத்திலிருந்து தன் லெப்டினன்ட்-கர்னல் பதவியை விட்டு விலகினார்.  
இவர் முதலில் வழக்கறிஞராக பதிவுசெய்யப்பட்டார். பின்னர், 1887 சூலையில் அரசு வழக்கறிஞராக நியமிக்கப்பட்டார். 1887 மார்ச்சில், இவர் மதராஸ் மாகாணத்தின் செயல் வழக்கறிஞராக நியமிக்கப்பட்டார். ஸ்பிரிங் பிரான்சன் மதராஸ் சட்டமன்ற உறுப்பினராகவும் பணியாற்றினார். மேலும் மதராஸ் பார் அசோசியேஷனின் தலைவராகவும் பணியாற்றினார்.  
இவர் 1897 இல் இறந்தார். இவரது உடலானது சென்னை ஆங்கிலிகன் புனித மேரி தேவாலயத்தில் அடக்கம் செய்யப்பட்டது. சென்னையில் உள்ள பிரான்சன் கார்டனுக்கு இவரது பெயர் இடப்பட்டது.
# பிரமோத் பகத்

**பிரமோத் பகத்** (Pramod Bhagat) (பிறப்பு:4 சூன் 1988) என்பவர் இந்திய மாற்றுத்திறனாளி இறகுப்பந்தாட்ட வீரர் ஆவார். இவர் இந்தியாவின் ஒடிசா மாநிலத்தில் உள்ள புவனேசுவரைச் சார்ந்தவர் ஆவார். இவரது நான்காம் வயதில் இளம்பிள்ளை வாதத்தால் பாதிக்கப்பட்டார். 2002 ஆம் ஆண்டு மென்பந்தாட்டம் விளையாடத் தொடங்கிய இவர் 2006 ஆம் ஆண்டில் மாற்றுத்திறனாளிகளுக்கான போட்டிகளில் பங்கு பெறத்தொடங்கினார். இவர் 2019 ஆம் ஆண்டு ஆகத்து மாதம் சுவிட்சர்லாந்தின் பேசல் நகரில் நடந்த மாற்றுத்திறனாளிகளுக்கான இறகுப்பந்தாட்ட வாகையாளர் போட்டியின் இறுதியாட்டத்தில் இங்கிலாந்து நாட்டின் டேனியல் பெதெல் என்பவரை தோற்கடித்து தங்கப்பதக்கம் வென்றுள்ளார். இந்தப் போட்டியின் கடைசி நாளுக்கு முந்தைய நாளில் நடைபெற்ற மாற்றுத்திறனாளிகளுக்கான இரட்டையர் பிரிவில் மனோஜ் சர்கார் என்பவருடன் இணைந்து ஆடி தங்கம் வென்றுள்ளார்.
# பிரமோத் பகத்

## இணை ஒலிம்பிக் போட்டிகளில்

2020 டோக்கியோ பார-ஒலிம்பிக் விளையாட்டில் 4 செப்டம்பர் 2021 அன்று இறகுப் பந்தாட்டப் போட்டியில் ஆடவர் ஒற்றையர் SL3 பிரிவில் தங்கப் பதக்கம் வென்றார்.
# சி. ஏ. வைட்

**சர் சார்லஸ் அர்னால்ட் வைட்** (Sir Charles Arnold White) (1858 - 6 செப்டம்பர் 1931) என்பவர் ஒரு பிரித்தானிய வழக்கறிஞர் ஆவார். இவர் 1898 முதல் 1899 வரை மதராஸ் மாகாணத்தின் அரசு தலைமை வழக்கறிஞராக<nowiki/>வும், 1899 முதல் 1914 வரை மதராஸ் உயர் நீதிமன்ற தலைமை நீதிபதியாகவும் பணியாற்றினார்.
# சி. ஏ. வைட்

## ஆரம்பகால வாழ்க்கை

இவர் தாமஸ் ஜான் வைட் என்பவருக்கு மகனாக 1858 ஆம் ஆண்டு பிறந்தார். இவர் ஆக்ஸ்போர்டில் உள்ள புதுக் கல்லூரியில் படித்தார், அங்கு 1881 இல் தன் பட்டப்படிப்பை முடித்தார். 1883 ஆம் ஆண்டில் வைட் வழக்கறிஞராக பதிவுசெய்துகொண்டார்.
# சி. ஏ. வைட்

## தொழில்

இவர் 1898 முதல் 1899 வரை மதராஸ் மகாணத்தின் அரசு தலைமை வழக்கறிஞராகவும், மதராஸ் சட்டமன்ற உறுப்பினராகவும் பனியாற்றினார். இவர் மதராஸ் உயர்நீதிமன்றத்தின் தலைமை நீதிபதியாக நியமிக்கப்பட்டதைத் தொடர்ந்து 1899 இல் இவர் அப்பதவிகளை ராஜினாமா செய்தார். 1914 இல், இந்தியத் தலைமை ஆளுநரின் நிர்வாகக் குழுவுக்கு வைட் நியமிக்கப்பட்டார். மேலும் இவர் மெட்ராஸ் பல்கலைக்கழகத்தின் துணைவேந்தராகவும் பணியாற்றினார்.
# சி. ஏ. வைட்

## மரியாதைகள்

வைட் 1900 இல் இளம் நைட் என கௌரவிக்கப்பட்டார்.
# அமிர்தன்

**கவிதைக்கு அமிர்தன்(AMIRTHAN)/ நாவலுக்கு யுகபிரம்மன்** (YUGA BRAMMAN) (இயற்பெயர்: கா. சுப்ரமணியன், 8 சூன் 1982) என்பவர் ஒரு வழக்கறிஞர் ஆவார். இவர் தமிழ்த் திரைப்படப் பாடலாசிரியரும் கவிஞரும் கூட . மேலும் சரித்திர நாவலாசிரியர், ஆன்மீகவாதி , கதையாசிரியர், தயாரிப்பாளர் மற்றும் இயக்குநர் என பன்முகம் கொண்டவர்.
# அமிர்தன்

## பிறப்பும் கல்வியும்

இவர் 1982 ஆம் ஆண்டு சூன் மாதம் 8 ஆம் நாள் திருவண்ணாமலை மாவட்டம், கீழ்கரிப்பூர் என்ற கிராமத்தில் காந்தி, வள்ளியம்மாள் இணையருக்கு மகானக பிறந்தார்.
இவர் தன் பள்ளிப்படிப்பை 1986 முதல் 1991 வரை கீழ்கரிப்பூர் அரசு நடுநிலை பள்ளியிலும், 1992 முதல் 1998 வரை வேட்டவலம் அரசு ஆண்கள் பள்ளியிலும் கற்றார். 1999 முதல் 2004 வரை சென்னை அரசு அம்பேத்கர் சட்டக்கல்லூரியில் இளங்கலை சட்டமும் 2005 முதல் 2007 வரை முதுகலை சட்டப் படிப்பும் கற்றார். மேலும் பெங்களூரு நேசனல் லா ஸ்கூல் ஆப் இந்தியா யுனிவேர்சிட்டி, தில்லி பல்கலைக்கழகம், மதுரை காமராஜர் பல்கலை கழகம் , தமிழ்நாடு டாக்டர் அம்பேத்கார் பல்கலைகழகம் மற்றும் அண்ணாமலைப் பல்கலைக்கழகத்தில் அஞ்சல் வழியில் எம்.எ, எம்.பி.எ மற்றும் பட்டய படிப்புகளை முடித்து பல்வேறு பட்டம் பெற்றுள்ளார். தற்போது அமெரிக்காவில் வசித்து வருகிறார்.
# அமிர்தன்

## நாவலாசிரியராக /பாடலாசிரியராக

**யுகபிரம்மன்(YUGA BRAMMAN)** என்ற புனைப்பெயரில் சரித்திர நாவல்கள் எழுதிக் கொண்டிருக்கிறார். இவரது சிம்ம கர்ஜனை என்ற பல்லவ மன்னன் சிம்ம விஷ்ணு குறித்த சரித்திர நாவல் வானதி பதிப்பகத்தால் தற்போது வெளியிடப்பட்டுள்ளது. அதே போல் கரிகால சோழன் குறித்த சோழசிங்காதனம் என்ற ஐந்து பாகங்கள் கொண்ட சரித்திர நாவலின் முதல் பாகம் தற்போது வெளியிடப் பட உள்ளது. அத்தோடு , மாறவர்மன் விக்கிரம பாண்டியன் குறித்த "இராச நாயன்",(மூன்று பாகம்) பொற்கைப் பாண்டியன் குறித்த " கொற்கை மச்சாரம்", இளஞ்சேரல் இரும்பொறை குறித்த "வேழமங்கை", இராசராச சோழன் குறித்த "மெயக்கீர்த்தன்"(இரண்டு பாகம்), ராஜேந்திர சோழன் குறித்த "ராஜதானி"(இரண்டு பாகம்), பெருஞ்சேரல் இரும்பொறை குறித்த "வயமான் கோட்டம் " முதலிய சரித்திர நாவல்களும் விரைவில் வெளியிடப்பட இருக்கிறது.  
அதேபோல புதினங்கள் வரிசையில் "கனவடுக்கு", வான் மனிதர்கள், ராசாக்கிளி, மேல்முண்டு, செரின் , கிருமிகள் உலகம், மெட்ராஸ் சந்தை முதலிய நூல்கள் தற்போது 2022 பதிப்பில் இருந்து கொண்டிருக்கிறது.  
கவிஞர் அமிர்தன் என்ற புனைப்பெயரில் கவிதைகள் எழுதி வருகிறார்.இயக்குநர் மாதேஸ்வராவின் ‘சாதனை பயணம் ‘ என்ற படத்தில் முதலில் ‘வானம் வசப்படும்’ என்ற பாடலின் மூலம் பாடலாசிரியராக அறிமுகமானார். 2019 ஆண்டுவரை சுமார் 13 திரைப்பட பாடல்கள் எழுதியுள்ளார்.
மேலும் ‘மலையே மகேசா’ மற்றும் ‘பஞ்சபூதன்’ என்ற பக்தி ஆல்பத்தையும் வெளியிட்டுள்ளார். இதுவரை 50 க்கும் மேற்பட்ட பக்தி பாடல்களை எழுதியுள்ளார். கடந்த 2011 ஆம் ஆண்டு ‘ கனவுகள் விற்பவன் என்ற கவிதை நூலையும் எழுதி வெளியிட்டுள்ளார்.
பாடலாசிரியராகத் திரைப்படத்துறைக்குள் நுழைந்த இவர் தொடர்ந்து இசையமைப்பாளர் பரத்வாஜ் , இசையரசர் தஷி , இசையமைப்பாளர் காந்திதாசன், இசையமைப்பாளர் ராம்ஜி ஆகியோரது இசையில் தமிழ்த் திரைப்படங்கள், ஆல்பம் என தொடர்ந்து பாடல்களை எழுதி வருகிறார். தொடர்ந்து 2௦21 இல் "கூன் காலம்", "வலியின் குறுநகை", "வச்சூத்தி","எனக்கென்று உன் இதயம்", சிலப்பதிகார கொலை வழக்கு முதலிய நூல்களை வெளியிட்டு இருக்கிறார்.
# அமிர்தன்

## விருதுகள்

2019 ஆம் ஆண்டிற்கான ‘கவிமாமணி’ விருதை சிறந்த பக்தி பாடலாசிரியருக்கான தனது ‘அன்னையே அங்காளி’ என்ற ஆல்பத்துக்காக *குலோபல் பீஸ் யூனிவர்சிட்டி* இவருக்கு வழங்கியுள்ளது.  
2021 ஆண்டு வட அமெரிக்க தமிழ்ச் சங்கம் (Fetna) நடத்திய மாபெரும் கவிதைப்போட்டியில் முதல் பரிசை வென்றிருக்கிறார்.
# ஜே. இ. பி. வாலிஸ்

**சர் ஜான் எட்வர்ட் பவர் வாலிஸ்** (Sir John Edward Power Wallis) (3 நவம்பர் 1861 - 8 சூன் 1946) என்பவர் 1900 முதல் 1906 வரை மதராஸ் அரசு தலைமை வழக்கறிஞராகவும், 1914 முதல் 1921 வரை மதராஸ் உயர் நீதிமன்றத்தின் தலைமை நீதிபதியாகவும் பணியாற்றிய பிரித்தானிய வழக்கறிஞர் ஆவார்.
# ஜே. இ. பி. வாலிஸ்

## ஆரம்பகால வாழ்க்கை

இவர் 1861 ஆம் ஆண்டு எகிப்தின், அலெக்சாந்திரியாவைச் சேர்ந்த ஜான் எட்வர்ட் வாலிஸ் என்பவரின் மகனாகப் பிறந்தார். இவர் டர்ஹாம், உஷாவ் கல்லூரி மற்றும் லண்டன் பல்கலைக்கழகம் (எம்.ஏ), போன்றவற்றில் கல்வி கற்றார். 1886 ஆம் ஆண்டிலிருந்து மிடில் டெம்பிளில் வழக்கறிஞராக பதிவு செய்துகொண்டு தொழிலில் ஈடுபட்டார்.  
மதராசில் சிலகாம் வணித்தில் ஈடுபட்ட நிலையில், சி. ஏ. வைட்டிற்குப் பிறகு 1900 சனவரியில் மதராஸ் மாகாணத்தின் அரசு தலைமை வழக்கறிஞராக நியமிக்கப்பட்டார்.
# ஜே. இ. பி. வாலிஸ்

## சட்ட வாழ்க்கை

வாலிஸ் 1900 முதல் 1906 வரை மதராஸ் மாகாண அரசு தலைமை வழக்கறிஞராக பணியாற்றினார். மேலும் இவர் மதராஸ் சட்டமன்ற உறுப்பினராக நியமிக்கப்பட்டு 1904 முதல் 1906 வரை பணியாற்றினார். 1907 ஆம் ஆண்டில், வாலிஸ் மதராஸ் உயர்நீதிமன்ற நீதிபதியாக நியமிக்கப்பட்டார். 1914 சூலை முதல் அக்டோபர் வரை பொறுப்பு தலைமை நீதிபதியாக செயல்பட்டார். 1914 நவம்பரில், உயர்நீதிமன்ற தலைமை நீதிபதியாக செய்யப்பட்ட இவரது நியமனம் உறுதி செய்யப்பட்டது. இப்பதவியில் இவர் 1921 வரை பணியாற்றினார். 1926 ஆகத்து 19 அன்று, அவர் பிரிவி கவுன்சிலின் நீதித்துறை குழுவில் நியமிக்கப்பட்டார்.  
இவர் 1908 இல் மெட்ராஸ் பல்கலைக்கழகத்தின் துணைவேந்தராக இருந்தார். 1903 ஆம் ஆண்டில், வில்லியம் ரிச்சர்ட்சன் ஃபோக்கின் மகளான டோரோதியா மார்கரெட் என்பவரை மணந்தார்.
# ஞாறாம்விளை

**ஞாறாம்விளை** கிராமம் தமிழ்நாட்டின் கன்னியாகுமரி மாவட்டத்தின் விளவங்கோடு தாலுகாவின் கிழக்கு பகுதியில் அமைந்துள்ளது. ஞாறாம்விளை அண்டை கிராமங்களில் சில திக்குறிச்சி, பேரை, ஆலுவிளை, கடந்தான்கொடு, தேனாம்பாறை முதலியவை ஆகும். ஞாறாம்விளை பாகோடு பேரூராட்சியின் பகுதியாகும்.  
ஞாறாம்விளை குழித்துறை தாமிரபரணி ஆற்றின் கரையோரம் அமைந்துள்ளது. மார்த்தாண்டம்த்தையும் ஞாறாம்விளை இணைக்கும் நேசமணி பாலம் அமைந்துள்ளது  
ஞாறாம்விளை சந்திப்பில் பல விதமான வேலைவாய்புகளை கொடுக்க கூடிய மிக முக்கியமான இடம். 1990 முதல் 2005 கால கட்டங்களில் தினமும் 1000 பேருக்கு மேல் வைலை கிடைத்தது. இது செங்கல் சூளை, மணல் கடவுகள், லாரியில் செங்கல் ஏற்றும் இறக்கும் தொழில், மணல் ஏற்றும் இறக்கும் தொழில் ஆகியவை முக்கியமானது. இந்த வேலைகளை செய்வதற்க்காக பல்வேறு இடங்களில் இருந்து ஞாறாம்விளைக்கு அதிகாலை 4 மணிக்கே வந்து விடுவார்கள்.
# ஞாறாம்விளை

## சமய வழிபாட்டு தலங்கள்

### கிறிஸ்தவ ஆலயங்கள்

இயேசுவின் திரு இருதய ஆலயம், பாகோடு
கிருபாசன், ஞாறாம்விளை
சிஸ்ஐ ஆலயம், ஞாறாம்விளை
# ஞாறாம்விளை

## சமய வழிபாட்டு தலங்கள்

### இந்து சமய கோவில்கள்

சிதறால் மலைக் கோவில், கிருஷ்ணன் கோவில், பேரை
# ஊர்க்காவல் படை (இந்தியா)

**ஊர் காவல் படை** (**Indian Home Guard**) இந்தியக் காவல் துறைக்கு துணையாக செயல்படும் தன்னார்வப் படையாகும்.
இந்திய - சீனா போருக்குப் பின்னர் இந்தியக் காவல்துறைக்கு உதவிட 1962-இல் ஊர் காவல் படை அமைப்பு நிறுவப்பட்டது. 18 முதல் 50 வயது உள்ள தன்னார்வம் கொண்ட அனைத்து தரப்பு இளைஞர்களை ஊர்காவல் படைக்கு தேர்வு செய்யப்படுகின்றனர். ஊர் காவல் படையில் குறைந்தபட்ச சேவைக்காலம் மூன்று முதல் ஐந்து ஆண்டுகள் ஆகும்.இந்தியாவின் 25 மாநிலங்களில் ஊர் காவல் படையில் 5,73,793 நபர்கள் உள்ளனர்.
# ஊர்க்காவல் படை (இந்தியா)

## பணிகள்

- உள்நாட்டு பாதுகாப்பிற்கு காவல்துறையுடன் உதவுவது.
- போர்க் காலங்களில் விமான குண்டு வீச்சிலிருந்து தற்காத்து கொள்வதற்கு மக்களை பயிற்றுவிப்பது மற்றும் இயற்கை சீற்றங்களிலிருந்து மக்களை காக்க உதவுதல்.
- நாட்டின் பாதுகாப்பு தொடர்பான விடயங்களில் நேரடியாகவும், மறைமுகவும் இக்கட்டான நிலைகளில் அவசரப்படையாகவும் செயல்படுதல்.
- அவசர காலங்களில் மோட்டார் வாகனங்கள் ஓட்டுதல், தீயணைப்பு பணி மேற்கொள்தல், மருத்துவ செவிலியர் பணிகள், முதலுதவி, தகவல் தொடர்பு வழங்குதல் போன்ற பணிகளை மேற்கொள்வர்.
# ஊர்க்காவல் படை (இந்தியா)

## பணிகள்

### தமிழ்நாட்டில் ஊர்காவல் படை

தமிழ்நாட்டில் ஊர் காவல் படை 1963-இல் துவக்கப்பட்டது. தற்போது ஊர்காவல் படையினரின் நாள் ஊதியம் 152 ரூபாயாக உயர்த்தப்பட்டுள்ளது. ஊர்க்காவல் படையினருக்கு ஆண்டுக்கு 200 நாள் மட்டும் பணி வழங்கப்படுகிறது. போக்குவரத்தை சரி செய்தல், திருவிழா, பண்டிகை நேரங்களில் கூட்ட நெரிசல் மிகுந்த இடங்களில், கூட்டத்தை ஒழுங்கு படுத்துதல், தலைவர்கள் வருகையின் போதும், அரசியல் கட்சிகள், சங்கங்களின் பொதுக்கூட்டம், சட்டம் ஒழுங்குக்கு பாதிப்பு ஏற்படும் என கருதப்படும் நேரங்களில், பாதுகாப்பு பணியிலும் ஈடுபடுத்தப்படுகின்றனர். சில நேரங்களில் மாநகர ஆயுதப்படை, அதிகாரிகளின் வாகனங்களை இயக்கவும், நீதிமன்றங்கள் பிறப்பிக்கும் வாரண்டுகளை வழங்க முடியாமல் போலீசார் மிகுந்த சிரமத்தை சந்தித்து வந்தனர். இந்த குறைகளையும் தற்காலிகமாக தீர்வு காணும் வகையில், போலீசார் மேற்கொள்ளும் பணிகளை, ஊர்க்காவல் படையை சேர்ந்தவர்களை ஈடுபடுத்த முடிவு செய்யப்பட்டுள்ளது.
# பேகம் ஜீனத் மஹல்

**பேகம் சாஹிபா ஜீனத் மஹல்** ((உருது: زینت محل) , (பிறப்பு 1823 - இறப்பு 17 ஜூலை 1886) பேரரசர் பகதூர் ஷா ஜாபர் II சார்பில் முகலாயப் பேரரசை சட்டத்தின்படி ஆண்ட பேரரசி ஆவார். அவரின் மனைவியருள் அதிகம் விரும்பத்தக்கவரும் இவரே.
# பேகம் ஜீனத் மஹல்

## திருமணம்

ஜீனத் மஹல் 19 நவம்பர் 1840 ஆம் ஆண்டு டெல்லியில் பேரரசர் பகதூர் ஷா ஜாபர் II ஐ மணந்தார், அவருக்கு மிர்சா ஜவான் பக்த் என்ற மகனைப் பெற்றார்.  
1857 ஆம் ஆண்டு நடந்த கிளர்ச்சியை ஒட்டி தனது மகன் மிர்சா ஜவான் பக்த் தை அரியனை ஏற்றி ஆட்சி நடத்தினார்.  
1858 ஆம் ஆண்டு ஜாபருடன், ஜீனத் மஹலும், குடும்பத்தின் எஞ்சிய சிலருடன் பர்மாவில் (இப்போது மியான்மார்) உள்ள ரங்கூனுக்கு (இப்போது யங்கூன்) நாடுகடத்தப்பட்டார். இறக்கும் வரை ரங்கூனிலேயே இருந்தார், இறந்தபின் தனது கணவரின் அடக்கஸ்தலத்திற்க்கு அருகிலேயே அடக்கம் செய்யப்பட்டார்.,
# கூட்டுறவு, உணவு மற்றும் நுகர்வோர் பாதுகாப்புத் துறை (தமிழ்நாடு)

**தமிழக கூட்டுறவு, உணவு மற்றும் நுகர்வோர் பாதுகாப்புத் துறை** (Department of Co-operation, Food and Consumer Protection (Tamil Nadu)) என்பது தமிழ்நாடு அரசின் ஒரு துறையாகும்.
# கூட்டுறவு, உணவு மற்றும் நுகர்வோர் பாதுகாப்புத் துறை (தமிழ்நாடு)

## வரலாறு

இந்தியாவில் கூட்டுறவு இயக்கத்தில் தமிழ்நாடு முன்னோடியாகத் திகழ்கிறது. இந்தியாவின் முதல் தொடக்க வேளாண்மை கூட்டுறவுக் கடன் சங்கமானது 22 ஆகஸ்டு 1904 அன்று திருவள்ளூர் மாவட்டத்தின் திரூர் கிராமத்தில் நிறுவப்பட்டது.  
இந்தியாவின் முதல் நுகர்வோர் கூட்டுறவுச் சங்கமான, திருவல்லிக்கேணி நகர கூட்டுறவுச் சங்கம் 1904-ஆம் ஆண்டில் தொடங்கப்பட்டது. மற்ற மாநிலங்கள் தமிழகத்தினை முன்மாதிரியாகக் கொண்டு கூட்டுறவுச் சங்கங்களைத் தொடங்கின.
# கூட்டுறவு, உணவு மற்றும் நுகர்வோர் பாதுகாப்புத் துறை (தமிழ்நாடு)

## நிர்வாகம்

கீழ்க்காணும் அலுவலர்களால் கூட்டுறவுத் துறை நிர்வகிக்கப்படுகிறது.
- தமிழ்நாடு கூட்டுறவுச் சங்கங்களின் மாநில பதிவாளர் அலுவலகம், சென்னை
- மண்டல கூட்டுறவுச் சங்கங்களின் இணைப்பதிவாளர்கள் அலுவலகம் (மாவட்ட வாரியாக)
- சரக கூட்டுறவுச் சங்கங்களின் துணைப்பதிவாளர்கள் அலுவலகம் (கோட்ட வாரியாக)
- கூட்டுறவுச் சங்கங்களின் சார்பதிவாளர்கள்
- கூட்டுறவுச் சங்கங்களின் முதுநிலை ஆய்வாளர்கள்
- கூட்டுறவுச் சங்கங்களின் இளநிலை ஆய்வாளர்கள்
# கூட்டுறவு, உணவு மற்றும் நுகர்வோர் பாதுகாப்புத் துறை (தமிழ்நாடு)

## பணிகள்

தமிழ்நாட்டில் கூட்டுறவுச் சங்கங்கள் கீழ்க்கண்ட பணிகளை செய்துவருகின்றன.
- கடன் வழங்குதல்
- விவசாய விளைபொருட்கள் விற்பனை மேற்கொள்ள வசதிகளை ஏற்படுத்துதல்
- வேளாண்மை இடுபொருள், நுகர்பொருள் ஆகியவற்றை நியாயமான விலையில் விற்பனை செய்தல் ஆகிய பணிகளை ஆற்றிவருகின்றன.
# கூட்டுறவு, உணவு மற்றும் நுகர்வோர் பாதுகாப்புத் துறை (தமிழ்நாடு)

## மாநில கூட்டுறவுச் சங்கங்கள்

- தமிழ்நாடு மாநில தலைமை கூட்டுறவு வங்கி
- தமிழ்நாடு மாநில கூட்டுறவு நிலவள வங்கி
- தமிழ்நாடு மாநில கூட்டுறவு வீட்டுவசதி சங்கம்
- தமிழ்நாடு மாநில கூட்டுறவு நுகர்வோர் மற்றும் விற்பனைச் சங்கம்
- தமிழ்நாடு மாநில கூட்டுறவு கைத்தறி நெசவாளர்கள் சங்கம் (CoopTex)
- தமிழ்நாடு தொழிற் கூட்டுறவு வங்கி
- தமிழ்நாடு கூட்டுறவு பால் உற்பத்தியாளர்கள் இணையம்
- தமிழ்நாடு கூட்டுறவு ஒன்றியம்
- ரெப்கோ வங்கி
# கூட்டுறவு, உணவு மற்றும் நுகர்வோர் பாதுகாப்புத் துறை (தமிழ்நாடு)

## மாவட்ட அளவிலான கூட்டுறவுச் சங்கங்கள்

- மாவட்ட மத்திய கூட்டுறவு வங்கிகள்
- மாவட்ட நுகர்வோர் மொத்த கூட்டுறவு பண்டகசாலைகள்
- கூட்டுறவு சர்க்கரை ஆலைகள்
- மாவட்ட பால் உற்பத்தியாளர்கள் கூட்டுறவு ஒன்றியங்கள்
- மாவட்ட கூட்டுறவு ஒன்றியம்
# கூட்டுறவு, உணவு மற்றும் நுகர்வோர் பாதுகாப்புத் துறை (தமிழ்நாடு)

## தொடக்கநிலை கூட்டுறவுச் சங்கங்கள்

- தொடக்க வேளாண்மை கூட்டுறவு கடன் சங்கங்கள்
- நகர கூட்டுறவு வங்கிகள்
- நகர கூட்டுறவு கடன் சங்கங்கள்
- வேளாண்மை உற்பத்தியாளர்கள் கூட்டுறவு விற்பனைச் சங்கங்கள்
- தொடக்கக் கூட்டுறவு வேளாண்மை மற்றும் ஊரக வளர்ச்சி வங்கிகள்
- பெரும்பல நோக்கு கூட்டுறவுச் சங்கங்கள்
- பணியாளர்கள் கூட்டுறவு கடன் மற்றும் சிக்கன நாணயச் சங்கங்கள்
- தொடக்க கூட்டுறவு பண்டகசாலைகள்
- மாணவர் கூட்டுறவு பண்டகசாலைகள்
- பால்வள கூட்டுறவுச் சங்கங்கள்
- வீட்டுவசதி கூட்டுறவுச் சங்கங்கள்
- நெசவாளர்கள் கைத்தறி கூட்டுறவுச் சங்கங்கள்
- மீனவர்கள் கூட்டுறவுச் சங்கங்கள்
- தொழில் கூட்டுறவுச் சங்கங்கள்
# கூட்டுறவு, உணவு மற்றும் நுகர்வோர் பாதுகாப்புத் துறை (தமிழ்நாடு)

## சட்டம் & விதிகள்

- தமிழ்நாடு கூட்டுறவு சங்கங்களின் சட்டம், 1983
- தமிழ்நாடு கூட்டுறவு சங்கங்களின் விதிகள், 1988
- நுகர்வோர் பாதுகாப்புச் சட்டம், 1986
- தமிழ்நாடு நுகர்வோர் பாதுகாப்புச் சட்ட விதிகள், 1988
# இளவேனில் வாலறிவன்

**இளவேனில் வாலறிவன்** (*Elavenil Valarivan*, பிறப்பு: ஆகத்து 2, 1999) தமிழ்நாடு, கடலூரைச் சேர்ந்த குறி பார்த்துச் சுடும் வீராங்கனை ஆவார். இவர் 2019 பன்னாட்டு துப்பாக்கிச் சூட்டு விளையாட்டு அமைப்பின் 2019 உலகக்கிண்ணப் போட்டியில் இந்தியாவுக்காக விளையாடி தங்கப் பதக்கத்தை வென்றார்.  
இளவேனில் 2018 ஆம் ஆண்டில் சிட்னியில் நடைபெற்ற இளையோருக்கான உலகக்கோப்பைப் போட்டியில் போட்டியிட்டு தங்கப் பதக்கம் பெற்றார். 2019 உலகப் பல்கலைக்கழகப் போட்டிகளில் விளையாடி வெள்ளிப் பதக்கம் பெற்றார். பின்னர் 2019 இல் இளையோருக்கான உலகக் கிண்ணப் போட்டியில் தங்கப் பதக்கம் பெற்றார். 2019 ஆகத்து 28 இல் இரியோ டி செனீரோவில் நடைபெற்ற உலகக் கோப்பைப் போட்டியில் 10 மீட்டர் காற்றுத் துப்பாக்கி சுடும் போட்டியில் இந்தியாவுக்காகத் தங்கப் பதக்கம் பெற்றார்.  
இளவேனில் மியூனிக்கில் நடந்த 2019 உலகக்கோப்பைப் போட்டியில் 10 மீ துப்பாக்கி சுடும் போட்டியில் பங்குபற்றி நான்காவதாக வந்தார். இவருக்கு 2022 இல் இந்திய அரசின் அர்ச்சுனா விருது வழங்கப்பட்டது.
# வல்லநாட்டு செட்டியார்

**வல்லநாட்டு செட்டியார்** (*Vallanattu Chettiar*) எனப்படுவோர் இந்திய மாநிலமான, தமிழகத்தில் வாழுகின்ற ஓர் நகரத்தார் இனக்குழுவினர் ஆவர். இவர்கள் தமிழ்நாடு அரசு இடஒதுக்கீட்டுப் பட்டியலில், பிற்படுத்தப்பட்ட பிரிவில் உள்ளனர். இவர்களை வல்லநாட்டு நகரத்தார் செட்டியார் என்றும் அழைப்பர்.  
இவர்கள் புதுக்கோட்டை மாவட்டம், திருவரங்குளம் அருகிலுள்ள வல்லநாடு என்னும் கிராமத்தில் உள்ளனர். இந்த திருவரங்குளம் கோயில் 1000 ஆண்டுகளுக்கு முன்பு கட்டப்பட்ட கோயிலாகும்.  
திருவரங்குளம் கோயில் வல்லநாட்டு செட்டியார்களின் பிரதான கோயிலாகும்.  
வல்லநாட்டு செட்டியார் சமூகம் 12 கிராமப் பிரிவைக் கொண்டுள்ளது, மேலும் இந்த கிராமப் பிரிவு 3 சீமை என பிரிக்கப்பட்டுள்ளது:
1. மேல்முகம் (மேல சீமை) (கீரனூர், ஆரியூர்,அன்னவாசல், வல்லநாடு)
1. நடுமுகம் (நடுசீமை) (ஆலங்குடி, மறமடக்கி, வடகாடு, கறம்பக்குடி )
1. கீழ்முகம் (கீழ சீமை) (நெடுவாசல், நெய்வேலி, பிலாவிடுதி, காடுவெட்டுவிடுதி)
# வல்லநாட்டு செட்டியார்

## பாரம்பரிய தோற்றம் மற்றும் பிற செட்டியரிடமிருந்து வேறுபாடுகள்

முற்காலத்தில் வல்லநாட்டு செட்டியார்கள் தனித்துவமான தோற்றமளிப்பவர்களாக இருந்தனர். ஆண்கள் காதுகளில் பெரிய பதக்கம் கொண்ட கடுக்கண்களை அணிபவர்களாகவும், பெண்கள் காதுகளை வளர்க்கும் விதமான அதிக எடை கொண்ட தண்டட்டிகளை அணிந்தனர். இவர்கள் திருவாதிரை நோன்பு விழாவைக் கொண்டாடுகின்றனர். இவர்கள் இனிப்பு அடை (ஒரு வகையான தோசை) செய்து, பூசை அறையில் கோலம் இட்டு, பிராத்தனை செய்கின்றனர்.
# வல்லநாட்டு செட்டியார்

## இதனையும் காண்க

- நகரத்தார்
- செட்டியார்
# பன்னு மாவட்டம்

**பன்னு மாவட்டம்** (**Bannu District**) (, ) பாகிஸ்தான் நாட்டின் வடமேற்கில் உள்ள கைபர் பக்துன்வா மாகாணத்தில் அமைந்த 35 மாவட்டங்களில் ஒன்றாகும். இதன் தலைமையிட நகரம் பன்னு நகரம் ஆகும். இம்மாவட்டம் 1861-இல் பிரித்தானிய இந்தியாவின் ஒரு மாவட்டமாக ஆவணப்படுத்தப்பட்டுள்ளது. முன்னர் இம்மாவட்டம் நடுவண் நிர்வாகத்தில் பழங்குடிப் பகுதியில் இருந்தது. 2018-இல் நடுவண் நிர்வாகத்தில் இருந்த பழங்குடிப் பகுதிகள் கைபர் பக்துன்வா மாகாணத்துடன் இணைக்கப்பட்டது.  
பன்னு மாவட்டத்தின் எல்லைகளாக வடமேற்கில் வடக்கு வசீரிஸ்தான், வடகிழக்கில் கரக் மாவட்டம், தென்கிழக்கில் லக்கி மார்வாத் மாவட்டம், தென்மேற்கில் தெற்கு வசீரிஸ்தான் உள்ளது. கைபர் பக்துன்வா மாகாண சட்டமன்றத்தில், பன்னு மாவட்டத்தின் சார்பாக 4 சட்டமன்ற உறுப்பினர்கள் உள்ளனர். பாகிஸ்தான் நாடாளுமன்றத்திற்கு இம்மாவட்டத்தில் சார்பில் ஒரு நாடாளுமன்ற உறுப்பினரை தேர்வு செய்யப்படுகிறார்.  
பன்னு மாவட்டத்தின் முக்கியத் தொழில்களாக துணி நெய்தல், சர்க்கரை ஆலைகள், பஞ்சு நூல் ஆலைகள் உள்ளது.
குர்ரம் மற்றும் காம்பிலா ஆறுகள பன்னு மாவட்டத்தை வளப்படுத்துகிறது.
# பன்னு மாவட்டம்

## மாவட்ட நிர்வாகம்

பன்னு மாவட்டம் 4 வருவாய் வட்டங்களும், 49 ஒன்றியக் குழுக்களும் கொண்டது
# பன்னு மாவட்டம்

## மக்கள்தொகை பரம்பல்

2017-ஆம் ஆண்டின் மக்கள்தொகை கணக்கெடுப்பின்படி, 1227 சகிமீ பரப்பளவு கொண்ட பன்னு மாவட்டத்தின் மக்கள்தொகை 11,67,892 ஆகும். பன்னு மாவட்ட மக்களில் 99.3% பஷ்தூ மொழி பேசுகின்றனர்.
# பன்னு மாவட்டம்

## இதனையும் காண்க

- கைபர் பக்துன்வா மாவட்டப் பட்டியல்
- கைபர் பக்துன்வா மாகாணம்
# சி. மாதவன் நாயர்

**சர் சித்தூர் மாதவன் நாயர்** (C. Madhavan Nair) (24 சனவரி 1879 - 3 மார்ச் 1970) என்பவர் ஒரு இந்திய வழக்கறிஞர் ஆவார். இவர் சென்னை உயர் நீதிமன்ற நீதிபதியாகவும், அந்தரங்கமான சபையின் நீதித்துறை குழு உறுப்பினராகவும் பணியாற்றினார்.
# சி. மாதவன் நாயர்

## ஆரம்பகால வாழ்க்கை

இவர் சென்னை மாகாணத்தின், மலபார் மாவட்டத்தில், (இப்போது பாலக்காடு மாவட்டம், கேரளம் ) பிறந்தார். இவர் சி சங்கரன் நாயரின் மருமகனாவார். மாதவன் நாயர் பாலக்காடு விக்டோரியா கல்லூரியில் கல்வி பயின்றார். மேலும் தன் மெட்ரிகுலேசன் படிப்பை சென்னை பச்சையப்பன் உயர்நிலைப் பள்ளியில் முடித்தார். இவர் சென்னை கிறித்துவக் கல்லூரி மற்றும் சென்னை சட்டக் கல்லூரியில் பட்டம் பெற்றார். அதன்பிறகு தன் முதுகலைப் படிப்பை இலண்டன் பல்கலைக்கழகக் கல்லூரியில் முடித்து மிடில் டெம்பிலில் வழக்கறிஞராக பதிவு செய்துகொண்டார்.
# சி. மாதவன் நாயர்

## தொழில்

மாதவன் நாயர் 1904 இல் மதராஸ் உயர் நீதிமன்றத்தில் வழக்கறிஞர் தொழிலைத் தொடங்கினார். மேலும் மெட்ராஸ் லா ஜர்னல் பத்திரிக்கையின் நிருபராகவும் பணியாற்றினார். இவர் 1919 முதல் 1923 வரை அரசாங்க பிளேடராகவும், 1923-24ல் மதராஸ் மாகாண அரசு தலைமை வழக்கறிஞராகவும் பணியாற்றினார். 1924 ஆம் ஆண்டில், இவர் தற்காலிக நீதிபதியாக நியமிக்கப்பட்டபோது இவர் தன் அரசு தலைமை வழக்கறிஞர் பதவியை ராஜினாமா செய்ய வேண்டியிருந்தது. பின்னர் அப்பதவிக்கு டி. ஆர். வெங்கடராம சாஸ்திரி பொறுப்பேற்றார். 1927 இல் நிரந்தர நீதிபதியாக மாதவன் நாயர் நியமிக்கப்பட்டார். 1939 சனவரி 2, அன்று ஓய்வு பெறும் வரை மெட்ராஸ் உயர் நீதிமன்றத்தின் நீதிபதியாக பணியாற்றினார். 1941 ஆம் ஆண்டில், ஐக்கிய இராச்சியத்தின் பிரிவி கவுன்சிலுக்கு மாதவன் நாயர் நியமிக்கப்பட்டார்.
# சி. மாதவன் நாயர்

## குடும்பம்

இவர் சர் சி. சங்கரன் நாயரின் மகளும் இவரது உறவினருமான பாலாட் பருகுட்டி அம்மாவை (பின்னர் லேடி மாதவன் நாயர்) மணந்தார். இந்த இணையருக்கு பிரிகேடியர் பாலாட் சங்கரன் நாயர், பாலாட் மாதவன் நாயர் என்ற இரு மகன்களும், பாலாட் நாராயணி மகாதவா மேனன் என்ற ஒரு மகளும் இருந்தனர். மாதவன் நாயர் தம்பதியினர் மதராசின் மகாலிங்கபுரம் அருகே உள்ள மாதவன் நாயர் காலனியில் உள்ள லின்வுட் என்ற இல்லத்தில் வசித்து வந்தனர். மாதவன் நாயர் காலனியில் உள்ள அய்யப்பா கோயிலின் பிரதான பக்கதராக லேடி மாதவன் நாயர் இருந்தார். இவர்களின் மகளான நாராயணி பரக்கத் மாதவ மேனன் ஐ. சி. எஃசை மணந்தார், பார்வதி ராம்குமாரன் மற்றும் சானகி நாயர் ஆகிய இரு குழந்தைகளையும் பெற்றார். சர் சி. எம். நாயரின் மகன் பாலாட் மாதவன் நாயர் பரக்கட் ரெமா உன்னியை மணந்தார், அவருக்கு சிரீலதா, மாதவன் மற்றும் உசா என்ற மூன்று குழந்தைகள் உள்ளனர்
# கடாரம் கொண்டான்

**கடாரம் கொண்டான்** (*Kadaram Kondan*) என்பது 2019 ஆம் ஆண்டு வெளிவந்த ஒர் இந்தியத் தமிழ்த் திரைப்படமாகும். அதிரடி சண்டைப் படமான இதை கமல்ஹாசன் தயாரித்து ராஜேஸ் எம்.செல்வா இயக்கியிருக்கிறார். நடிகர் விக்ரம் கதாநாயகனாகவும் அக்சரா ஹாசன் மற்றும் அபிஹசன் முதலியோர் துணை கதாபாத்திரங்களிலும் நடித்திருக்கின்றனர். 2018 ஆம் ஆண்டு செப்டம்பர் முதல் சனவரி 2019 வரை இத்திரைப்படம் படமாக்கப்பட்டு 2019 ஆம் ஆண்டு சூலை 19 இல் திரையிடப்பட்டது. இத்திரைப்படத்தின் தெலுங்கு மொழி பதிப்பும் இதேநாளில் வெளியிடப்பட்டது. இது 2010 ஆம் ஆண்டு வெளியான பிரெஞ்சு திரைப்படமான பாயிண்ட் பிளாங்கின் அதிகாரப்பூர்வ மறு ஆக்கம் ஆகும். நடிகர் விக்ரமின் நடிப்பு மற்றும் தோற்றம் முதலிய அம்சங்கள் பரவலான பாராட்டைப் பெற்றாலும் இந்தத் திரைப்படம் பார்வையாளர்களிடமிருந்தும் விமர்சகர்களிடமிருந்தும் கலவையான விமர்சனங்களைப் பெற்றது.
# கடாரம் கொண்டான்

## கதை

வாசு (அபிஹசன்) மற்றும் ஆதிரா (அக்சரா ஹாசன்) தம்பதிகள் மலேசியாவில் தங்கள் வாழ்க்கையைத் தொடங்குகிறார்கள். அவர்கள் தங்கள் குழந்தையை எதிர்பார்த்திருக்கும் நேரத்தில் ஒரு கும்பலால் தேடப்படும் கே.கே (விக்ரம்) இவர்கள் வாழ்க்கையில் நுழைகிறார். காயமடைந்த கே.கே.வை மருத்துவமனையில் இருந்து வெளியே அழைத்து வர அக்கும்பலால் வாசு கட்டாயப்படுத்தப்படுவதாக கதையோட்டம் கட்டமைக்கப்படுகிறது. கே.கே மற்றும் வாசு ஆகியோரை காவல்துறையினரும் தேடிக்கொண்டிருக்கிறார்கள். துறைக்குள்ளேயே உளவாளிகளும் இருப்பதை அவர்கள் உணர்கிறார்கள். இத்தகைய இரு திசை வேட்டைக்கு நடுவே கே.கே மற்றும் வாசு அச்சுறுத்தல்களில் இருந்து தப்பித்து ஆதிராவை மீட்பது தான் கதையாகும்.
# கடாரம் கொண்டான்

## நடிகர்கள்

- விக்ரம் - கே.கே
- அக்சரா ஹாசன் - ஆதிரா
- அபிஹசன் - வாசு இராசகோபாலன்
- லீனா - கல்பனா
- விகாசு சிறீவத்சவ் - வின்செண்ட்
- செர்ரி - காத்தரீன் வில்லியம்சு
- இராச்சேசு குமார் - அமலதாசு டேவிட்
- இரவீந்தரா - உமர் அகமது
- புரவலன் - நவீன்
- சித்தார்த்தன் - நந்தா
# கடாரம் கொண்டான்

## தயாரிப்பு

திரைப்படத் தயாரிப்பாளர் சந்திரஹாசன் ஆரம்பத்தில் தனது சகோதரர் கமல்ஹாசன் நடிக்க ராஜேஸ் எம்.செல்வா இயக்க ராஜ்கமல் பிலிம்ஸ் இன்டர்நேசனல் என்ற பதாகையின் கீழ் ஒரு படம் தயாரிக்க விரும்பினார். கமல் நடித்த தூங்கா வனம் திரைப்படம் வெளியான உடனேயே செல்வாவுக்கு இந்த வாய்ப்பு கிடைத்தது. ஆனால் கமல் தனது அரசியல் வாழ்க்கையில் தீவிரமாக ஈடுபடத் தொடங்கி விட்டார். எனவே செல்வா விக்ரமை அணுகினார். அவர் அதுவரை இன்னும் பெயரிடப்படாத படத்தில் நடிக்க ஒப்புக்கொண்டார், செல்வா அவரிடம் விவரித்த கதையால் ஈர்க்கப்பட்டார். சந்திரஹாசன் பின்னர் இறந்த காரணத்தால் அவரால் திரைப்படத்தை தயாரிக்க முடியவில்லை
2018 ஆம் ஆண்டு ஆகத்து மாதம் 30 ஆம் நாள் செல்வா இயக்கத்திக் பெயரிடப்படாத ஒரு திரைப்படம் தயாரிக்கப்படுவதாக கமல் அதிகாரப்புர்வமாக தெரிவித்தார். விக்ரம், அக்சரா ஹாசன், அபிஹசன் ஆகியோர் நடிக்கப்போவதாகவும் தெரிவித்தார். ஒளிப்பதிவை சீறீனிவாசு ஆர் குத்தாவும் படத்தொகுப்பை கே.எல்.பிரவீனும் செய்வதாக இணைந்தனர். டிரைடன் ஆர்ட்சு ஆர். ரவீந்தரன் இணைத்தயாரிப்பாளரக இணைந்து படத்தை தயாரிப்பில் பங்கு கொண்டார் அதேநாளில் படப்பிடிப்பு தொடங்கியது . கமலின் பிறந்தநாளான நவம்பர் 6 ஆம் நாளில் கடாரம் கொண்டான் என்ற திரைப்படப் பெயரும் முதல் பார்வை சுவரொட்டியும் வெளியாகின. மலேசியாவின் கோலாலம்பூரில் படப்பிடிப்பு ஒரு மாதம் நிகழ்ந்தது. ஒரு பாடல் வரிசை மற்றும் சில ஒட்டு வேலைகள் தவிர பிற முதன்மை படமாக்கல் வேலைகள் 2019 சனவர் 9 இல் நிறைவடைந்தன ..
# கடாரம் கொண்டான்

## ஒலிப்பதிவு

ஜிப்ரான் இத்திரைப்படத்தின் பாடல் உருவாக்கத்தில் பங்கேற்று தூங்காவனம் திரைப்படத்தைத் தொடர்ந்து இயக்குநர் மற்றும் கமல்ஹாசனுடனான கூட்டணியைத் தொடர்ந்தார்
# கடாரம் கொண்டான்

## ஒலிப்பதிவு

### வர்த்தகம்

கடாரம் கொண்டான் திரைப்படத்தின் முதல் மூன்று நாள் வசூல் சென்னை நிலவரப்படி கிட்டத்தட்ட 1.75 கோடி ரூபாய் என மதிப்பிடப்பட்டது. முதல் வாரத்தின் முடிவில் மொத்தமாக 50 கோடி ரூபாய் வசூல் எனவும் தெரிவிக்கப்பட்டது
# கடாரம் கொண்டான்

## விமர்சனங்கள்

இப்படத்திற்கு விமர்சகர்களிடமிருந்து கலவையான விமர்சனங்கள் கிடைத்தன.  
ராஜேஸ் எம்.செல்வாவின் திரைப்படத் தயாரிப்பானது தொழில்நுட்ப ரீதியாக சில குறைபாடுகளுடன் இருந்தாலும் கடாரம் கொண்டான் படத்தின் அதிரடிக் காட்சிகள் நல்ல பார்வை அனுபவத்தை வழங்குகிறது என டைம்சு ஆப் இந்தியாவின் எம்.சுகந்த் எழுதினார். ஒரு துரத்தல் அல்லது துப்பாக்க்சூடு நடக்கும்போது திரைப்படம் போதுமான பரபரப்பை நமக்குத் தருகிறது. ஜிப்ரானின் ஆற்றல்மிக்க இசை படத்தின் வேகத்தை அளிக்கிறது. விக்ரம் நம்மை ஏமாற்றாமல் பார்த்துக் கொள்கிறார்.
வெடிக்க சிறிது நேரம் எடுக்கும் ஒரு வெடிகுண்டு கதை. ஆனால் அது நிகழும்போது, இது ஒரு நல்ல யூகிக்கும் விளையாட்டு என இந்து பத்திரிகையின் சிறீவத்சன் எழுதினார்.  
5 நட்சத்திரப் புள்ளிகளுக்கு 3 புள்ளிகள் வழங்கிய இந்தியா டுடே விமர்சகர் கிருபாகர் புருசோத்தமன் இந்த படத்தை கடாரம் கொண்டான் ஒரு சில வேடிக்கையான சூழ்ச்சிகளையும் மேலதிக வீரத்தையும் கவனிக்கத் தயாராக இருந்தால் ஒரு நல்ல பொழுதுபோக்கு படம் என்றும் எழுதினார்.  
அறிவு மற்றும் நேர்த்தியுடன் இதயத்தைத் தடுக்கும் துல்லியத்துடன் எழுச்சியும் வீழ்ச்சியும் மிகுந்த தொடர்ச்சியான தொகுப்புத் துண்டுகள் இரசிகர்களுக்கு வேண்டும். எங்களுக்குக் கிடைத்திருப்பது அலட்சியமாக அரங்கேறிய காட்சிகள். இவற்றை சற்று தொலைதூரமாகவும் துண்டிக்கப்பட்டதாகவும் உணர்கிறோம் என்று பிலிம் காம்பானியன் பரத்வாச்சு எழுதினார்.
# கடாரம் கொண்டான்

## சர்ச்சைகள்

திரைப்படத்தின் 90 சதவீத காட்சிகள் மலேசியாவில் படமாக்கப்பட்டிருந்தாலும், அது அங்கு வெளியிடப்படவில்லை. மலேசியாவின் திரைப்பட தணிக்கை வாரியத்தின் உத்தரவின் பேரில் படம் அங்கு தடைசெய்யப்பட்டது. முன் அனுமதி பெறாமல் படமாக்கியது, காவல் துறையை தவறாக சித்தரித்திருப்பது போன்றவை அதற்கான காரணங்களாகக் கூறப்பட்டன.
# பாப்பாபட்டி

**பாப்பாபட்டி** (**Pappapatti**), தமிழ்நாட்டின் மதுரை மாவட்டம், உசிலம்பட்டி வட்டம், செல்லம்பட்டி ஊராட்சி ஒன்றியத்தில் அமைந்த பாப்பாபட்டி ஊராட்சியில் உள்ள ஒரு சிற்றூர் ஆகும். இது உசிலம்பட்டி வட்டத்தின் வாலாந்தூர் உள்வட்டத்தில் உள்ள வருவாய் கிராமங்களில் ஒன்றாகும். பாப்பாபட்டி கிராம ஊராட்சியின் தலைவர் பதவி பட்டியல் சமூகத்திற்கு ஒதுக்கப்பட்டுள்ளது.
# பாப்பாபட்டி

## அமைவிடம்

வட்டத் தலைமையிடமான உசிலம்பட்டியிலிருந்து 10 கி.மீ. தொலைவிலும்; மாவட்டத் தலைமையிடமான மதுரையிலிருந்து 36 கி.மீ. தொலைவில் பாப்பாபட்டி கிராமம் உள்ளது.
# பாப்பாபட்டி

## மக்கள்தொகை பரம்பல்

2011-ஆம் ஆண்டு மக்கள்தொகை கணக்கெடுப்பின்படி, 459.77 ஹெக்டர் பரப்பளவும், 356 வீடுகளும் கொண்ட பாப்பாப்பட்டி கிராமத்தின் மொத்த மக்கள்தொகை 1,359 ஆகும். மக்கள் தொகையில் பட்டியல் சமூத்தினர் 407 ஆகவுள்ளனர்.
# நாட்டார்மங்கலம், உசிலம்பட்டி

**நாட்டார்மங்கலம்** (**Nattarmangalam**), தமிழ்நாட்டின் மதுரை மாவட்டம், உசிலம்பட்டி வட்டம், செல்லம்பட்டி ஊராட்சி ஒன்றியத்தில் அமைந்த நாட்டார்மங்கலம் ஊராட்சியில் உள்ள ஒரு கிராமம் ஆகும். மேலும் இது உசிலம்பட்டி வட்டத்தின் சிந்துபட்டி உள்வட்டத்தில் உள்ள வருவாய் கிராமங்களில் ஒன்றாகும். நாட்டார்மங்கலம் கிராம ஊராட்சியின் தலைவர் பதவி பட்டியல் சமூகத்திற்கு ஒதுக்கப்பட்டுள்ளது.
# நாட்டார்மங்கலம், உசிலம்பட்டி

## அமைவிடம்

செல்லம்பட்டியிலிருந்து 1 கி.மீ. தொலைவிலும், மதுரையிலிருந்து 30 கி.மீ. தொலைவிலும் நாட்டார்மங்கலம் உள்ளது.
# நாட்டார்மங்கலம், உசிலம்பட்டி

## மக்கள்தொகை பரம்பல்

2011-ஆம் ஆண்டு மக்கள்தொகை கணக்கெடுப்பின்படி, 481 வீடுகள் கொண்ட நாட்டார்மங்கலம் கிராமத்தின் மொத்த மக்கள்தொகை 1,731 ஆகும். சராசரி எழுத்தறிவு 73.39%. மக்கள் தொகையில் பட்டியல் சமூத்தினர் 691 ஆகவுள்ளனர்.
# மாதிகா

**மாதிகா** (*Madiga*) இனத்தவர்கள் தெலுங்கானா மக்கள் தொகையில் 12% பேர் உள்ளனர். தெலுங்கானாவில் பெரும்பான்மை இனத்தவர்கள் இவர்களே. மாதிகா இனத்தவர்கள் தாய் மொழி தெலுங்கு ஆகும். இவர்கள் தங்களை **அருந்ததியலூ** என்று அழைப்பதையே பெருமைப்படுகிறார்கள்.  
தெலுங்கானா மாநில பட்டியல் இனத்தவர்கள் மக்கள் தொகையில்
61% பேர் மாதிகா இனத்தவர்கள் உள்ளனர். அடுத்ததாக ஆந்திரா பட்டியல் இனத்தவர்கள் மக்கள் தொகையில் 42% பேர் மாதிகா இனத்தவர்கள் உள்ளனர். கர்நாடகாவிலும் தெலுங்கு பேசும் மாதிகா இனத்தவர்கள் வசிக்கின்றனர். ஆந்திரா மாநில எல்லையை ஒட்டிய கர்நாடகா மாவட்டங்களில் பெரும் அளவு தெலுங்கு பேசும் மாதிகா இனத்தவர்கள் வசிக்கின்றனர்
சென்னை மாகாணத்தில் 1881 மக்கள்தொகைக் கணக்கெடுப்பில் 130,386 பேர் மாதிகா இனத்தவர்கள் இருந்தனர். 1931 கணக்கெடுப்பின்போது சென்னை மாகாணத்தில் 17,396 பேர் மாதிகா என்ற பெயரைப் புறக்கணித்துவிட்டு அருந்ததியர் என்ற பெயரிலேயே தங்களை பதிவு செய்தனர் .தற்போது ஜனார்த்தனன் குழு அறிக்கை (2008) படி தமிழகத்தில் மாதிகா இனத்தவர்கள் 5,103 பேர் உள்ளனர். அதாவது மாதிகா இனத்தை சேர்ந்த பெரும்பான்மையான மக்கள் மாதிகா என்ற பெயரைப் புறக்கணித்துவிட்டு தங்களை அருந்ததியர் என்ற பெயரிலேயே பதிவு செய்ததால் 2001-ஆம் ஆண்டு கணக்கெடுப்பில் 7,71,659 பேர் அருந்ததியர்கள் உள்ளனர் .அருந்ததியர் என்ற பெயர் 1920-ஆம் ஆண்டுக்குப்பின் உருவானது.
# மாதிகா

## குறிப்பிடத்தக்க நபர்கள்

- கொனேரு ரங்கா ராவ் - ஆந்திரா மாநில முன்னாள் துணை முதல்வர்  
- தாமோதர் ராஜ நரசிம்ம - ஆந்திரா மாநில முன்னாள் துணை முதல்வர்  
- டி. ராஜய்யா - தெலுங்கானா மாநில முன்னாள் துணை முதல்வர்  
- கடியம் ஸ்ரீஹரி - தெலுங்கானா மாநில முன்னாள் துணை முதல்வர்
# திருப்பருத்திக்குன்றம் நல்ல மேய்ப்பர் ஆலயம்

**சி. எஸ். ஐ நல்ல மேய்ப்பர் ஆலயம்** (*CSI Good Shepherd Church, Thiruparuthikundram Pastorate*), இந்தியாவில், தமிழ்நாடு, காஞ்சிபுரம் மாவட்டத்தில், திருப்பருத்திக்குன்றம் ஊராட்சி எனும் கிராமத்தில் அமைந்துள்ளது. திருப்பருத்திக்குன்றம் குருசேகரத்தின் தலைமை ஆலயமாகவும் இது விளங்குகிறது. இது தென்னிந்தியத் திருச்சபையின் சென்னைப் பேராயத்தின் ஆளுமைக்கு உட்பட்டது.
# திருப்பருத்திக்குன்றம் நல்ல மேய்ப்பர் ஆலயம்

## வரலாறு

1921ஆம் ஆண்டு இசுக்காட்லாந்து போதகர் வண. ஜே. எச். மெக்லீன் மதப்பரப்புரைக்காக இந்தப் பகுதிக்கு வந்துள்ளார், 1921இல் முதல் திருமுழுக்கு கொடுக்கப்பட்டுள்ளது, சுத்தமற்ற கால்வாய் நீரை பயன்படுத்தி வந்த இக்கிராம மக்களுக்கு மேற்கிலும் கிழக்கிலும் இரு கிணறுகளை இவர் உருவாக்கினார்.
# திருப்பருத்திக்குன்றம் நல்ல மேய்ப்பர் ஆலயம்

## தொழுகை ஆலயம்

இக்கிராமத்தின் மேற்கே மாத வாடகை ரூ.0.50 காசுக்கு வாடகை இடத்தில் ஆலயம் கட்டப்பட்டு, ஆரம்பப் பள்ளியும், இரவுப் பள்ளியும் அங்கு நடைபெற்றுள்ளது. 1952 ஆம் ஆண்டு ஊரின் கிழக்கே தற்போதைய இடம், மதப்பரப்புனர் ஹார்துரை என்பவரால் ரூ 90க்கு வாங்கப்பட்டுள்ளது.
# திருப்பருத்திக்குன்றம் நல்ல மேய்ப்பர் ஆலயம்

## நல்ல மேய்ப்பர் ஆலயம் கட்டப்படுதல்

1971இல் இவ்வாலயம் கட்ட ஆன தொகை ரூ 9000. போதகர் திரு.டேவிட் மற்றும் திரு காணிக்கராஜ் சபை ஊழியர் அவர்கள் காலத்தில் ஆலயம் கட்டபட்டது.
# செ. திவான்

**செ. திவான்** என்பவர் நெல்லை மாவட்டத்தைச் சேர்ந்த வரலாற்று ஆய்வாளர் மற்றும் திராவிட அரசியல் செயல்பாட்டாளராவார்.
# செ. திவான்

## இளமைக் காலம்

இவர் 1954 ஆம் ஆண்டு செப்டம்பர் முதல் நாள் நா.செய்யது மசூது மற்றும் செ.காசினம்மாள் பீவி தம்பதியினருக்கு மகனாக நெல்லை மாவட்டம் விசுவநாதபுரம் கிராமத்தில் பிறந்தார். விவசாயக் குடும்பத்தில் பிறந்து செங்கோட்டை எம்.எம் நடுநிலைப் பள்ளியிலும், எஸ்.எம்.எஸ்.எஸ் உயர்நிலைப் பள்ளியிலும் படித்தார். புதுமுக வகுப்பைப் பாளையங்கோட்டை சதக்கத்துல்லா அப்பா கல்லூரியிலும், இளங்கலை படிப்பைப் பாளையங்கோட்டை தூய யோவான் கல்லூரியிலும் படித்தார். கல்லூரி மாணவராக இருக்கும் போது திராவிட இயக்க அரசியலில் தீவிரமாக ஈடுபட்டார். மதுரை காமராசர் பல்கலைக்கழகத்தில் அஞ்சல் வழிக்கல்வி மூலம் முதுகலைப் பட்டம் பெற்றார். 'இந்திய வரலாற்றில் தீவிரவாதம் - ஆஷ் கொலை' எனும் தலைப்பில் ஆய்வேட்டைச் சமர்ப்பித்து மனோன்மணியம் சுந்தரனார் பல்கலைக்கழகத்தில் ஆய்வியல் நிறைஞர் பட்டம் பெற்றார்.
# செ. திவான்

## நூல்கள் நாட்டுடமை ஆக்கல்

செ. திவானின் நூல்களை நாட்டுடமை ஆக்குவதாக தமிழ்நாடு அரசு 2022 திசம்பரில் அறிவித்தது. அதற்காக தமிழ்நாடு அரசு ரூ 15 இலட்சம் வழங்குவதாக தெரிவித்தது.
# தி. இரா. வெங்கடராம சாஸ்திரி

**திருவாலங்காடு ராஜு வெங்கடராம சாஸ்திரி** (Thiruvalangadu Raju Venkatarama Sastri) (6 பிப்ரவரி 1874 &ndash; 2 சூலை 1953) எனுபவர் ஒரு இந்திய வழக்கறிஞரும் அரசியல்வாதியும் ஆவார், இவர் 1924 முதல் 1928 வரை மதராஸ் மாகாணத்தின் அரசு தலைமை வழக்கறிஞராக பணியாற்றினார். இவர் டி. ஆர். வி சாஸ்திரி என்றும் அழைக்கப்பட்டார்.
# தி. இரா. வெங்கடராம சாஸ்திரி

## ஆரம்பகால வாழ்க்கை

வெங்கடராம சாஸ்திரி 1874 பெப்ரவரி 6 அன்று மாயாவரத்தில் பிறந்தார் (இப்போது மயிலாதுதுறை என்று அழைக்கப்படுகிறது). இவரது தந்தை திருவாலங்காடி ராஜு சாஸ்திரி சமஸ்கிருத அறிஞர். வெங்கடராம சாஸ்திரி மாயாவரம் நகராட்சி உயர்நிலைப் பள்ளியில் பயின்றார், 1894 இல் கும்பகோணத்தில் உள்ள அரசு கல்லூரியில் பட்டம் பெற்றார், 1898 இல் மெட்ராஸில் உள்ள சட்டக் கல்லூரியில் பி.எல் பட்டம் பெற்றார். இதன்பிறகு ஏப்ரல் 1899 இல் மெட்ராஸ் நீதிமன்ற வழக்கறிஞரான சர் பி. எஸ். சிவசாமி அய்யரிடம் பயிற்சி வழக்கறிஞராக சேர்ந்தார்.
# தி. இரா. வெங்கடராம சாஸ்திரி

## தொழில்

தனது படிப்பை முடித்தவுடன், 1899 இல் வழக்கறிஞர் தொழில் துறைக்கு வந்த சார்த்திரி, சர் சி. பி. ராமசாமி ஐயருக்குப் பிறகு 1924 இல் மதராஸ் மாகாணத்தின் அரசு தலைமை வழக்கறிஞராக உயர்ந்தார்.  
மேலும் வெங்கடராம சாஸ்திரி இந்திய லிபரல் கட்சியின் தலைவராகவும் இருந்தார். 1945 ஆம் ஆண்டில் இந்தியாவின் அனைத்து முக்கிய அரசியல் கட்சிகளின் பிரதிநிதிகள் இணைந்த்தாகவும், சிறுபான்மை பிரதிநிதிகளுக்கும் பிரதிநிதித்துவத்திற்கான ஏற்பாடுகளைக் கொண்டதான ஒரு மத்திய அரசை உருவாக்க பரிந்துரைத்தார்.  
டி. ஆர். வெங்கடராம சாஸ்திரி ஆர். எஸ். எஸ்-சின் சட்டதிட்டங்களை உருவாக்கி, ராஷ்ட்ரிய ஸ்வயம் சேவக் சங்ங்கத்தின் (ஆர்.எஸ்.எஸ்) மீதான தடைய நீக்க உதவினர். இது மாதவ சதாசிவ கோல்வாக்கரின் விடுதலையை எளித்காகியது. . இவர் ஆர்.எஸ்.எஸ் அனுதாபியாகவும், கோல்வால்கரின் தனிப்பட்ட நண்பராகவும் இருந்தார்.
# தி. இரா. வெங்கடராம சாஸ்திரி

## மரணம்

வெங்கடராம சாஸ்திரி 1953 சூலை 2 அன்று இறந்தார். அவரது மரணம் குறித்து, அப்போதைய சென்னை முதல்வராக இருந்த சி.ராஜகோபாலாச்சாரி கூறிது:
# வி. கே. திருவேங்கடாச்சாரி

**வங்கல் கிருஷ்ணமாச்சாரி திருவெங்கடாச்சாரி** (Vangal Krishnamachari Thiruvenkatachari ) (30 சனவரி 1904 - 23 சனவரி 1984) என்பவர் இந்திய வழ்கறிஞராவார். இவர் 1951 முதல் 1964 வரை சென்னை மாநிலத்தின் அரசு தலைமை வழக்கறிஞராக பணியாற்றினார். இவர் ஐ.சி.எஸ் அதிகாரியான சர் வி. டி. கிருஷ்ணமாச்சாரியின் மூத்த மகனாவார்.
# வி. கே. திருவேங்கடாச்சாரி

## ஆரம்பகால வாழ்க்கை

இவர் திருவரங்கத்தில் வி. டி. கிருஷ்ணமாச்சாரி மற்றும் ரங்கம்மல் இணையருக்கு மகனாக 1904 சனவரி 30 அன்று பிறந்தார். இவர் சென்னை மாநிலக் கல்லூரியில் கல்வி பயின்றார். பின்னர் சென்னை சட்டக் கல்லூரியில் சட்டம் பயின்றார் . கல்வியை முடித்ததும் எஸ். ஸ்ரீனிவாச ஐயங்கார் மற்றும் சர் அல்லாடி கிருஷ்ணசாமி அய்யர் ஆகியோரிடம் பயிற்சி வழக்கறிஞராக இருந்தார். 1950 ஆம் ஆண்டில், புதிதாக அமைக்கப்பட்ட இந்திய குடியரசில் நிறுவனங்கள் சட்டம் குறித்து இவரிடம் ஆலோசனை நடத்தப்பட்டது.
# வி. கே. திருவேங்கடாச்சாரி

## பிற செயல்பாடுகள்

வழக்கறிஞர் பணிகளைத் தவிர, விவேகானந்தா கல்லூரி, வித்யா மந்திர், மற்றும் தன்னார்வ சுகாதார சேவை ஆகியவற்றை நிறுவுவதில் திருவென்கட்டாச்சாரி முக்கியப் பங்கு வகித்தார்.
# வி. கே. திருவேங்கடாச்சாரி

## குடும்பம்

திருவெங்கடாச்சாரி பத்மினி என்பவரை மணந்தார் (1910-1995). இந்த இணையருக்கு இரண்டு குழந்தைகள் இருந்தன:  
- சீதா நரசிம்மன்
- டி. கிருஷ்ணன்
# என். கிருஷ்ணசாமி ரெட்டி

**என். கிருஷ்ணசாமி ரெட்டி** (N. Krishnaswami Reddy) (1913 -. 7 திசம்பர் 2002) என்பவர் இந்திய வழக்கறிஞர் ஆவார். இவர் சென்னை மாநிலத்தின் அரசு தலைமை வழக்கறிஞராக 1964 - 1966 காலக்கட்டத்தில் பணியாற்றினார். பின்னர் சென்னை உயர் நீதிமன்ற நீதிபதியாக பொறுப்பேற்றார்.
# என். கிருஷ்ணசாமி ரெட்டி

## ஆரம்பகால வாழ்க்கை

இவர் 1913 இல் ரெட்டிபாளையத்தில் பிறந்த்தார். தன் படிப்பை செங்கல்பட்டில் உள்ள, செயின்ட் கொலம்பஸ் உயர்நிலைப்பள்ளியிலும், உயர் கல்வியை சென்னை கிறிஸ்தவ கல்லூரியில் பயின்றார் பின்னர், சென்னை சட்டக் கல்லூரியில் சட்டப்படிப்பு முடித்ததும், 1939 திசம்பர் 11 அன்று சென்னை உயர் நீதிமன்றத்தில் வழக்கறிஞராக சேர்ந்தார்.
# என். கிருஷ்ணசாமி ரெட்டி

## தொழில்

கிருஷ்ணசாமி ரெட்டி சென்னை உயர்நீதிமன்றத்தில் அரசு வழக்கறிஞராக நியமிக்கப்பட்ட 1960 திசம்பர் வரை சென்னை உயர் நீதிமன்றத்திலும், செங்கல்பட்டில் உள்ள துணை நீதிமன்றத்திலும் வழக்கறிஞர் பணியை மேற்கொண்டர். 1964 ஆம் ஆண்டில், இவர் சென்னை மாநிலத்தின் அரசு தலைமை வழக்கறிஞராக நியமிக்கப்பட்டு, 1966 சூலை 8, வரை பணியாற்றினார். அப்போது இவர் சர்ச்சைக்குரிய வகையில் உயர் நீதிமன்ற ஆயத்திற்கு நியமிக்கப்பட்டார்.
# என். கிருஷ்ணசாமி ரெட்டி

## இறப்பு

கிருஷ்ணசாமி ரெட்டி 2002 திசம்பர் 7 அன்று இறந்தார்.
# கே. ராஜா ஐயர்

**கே. ராஜா ஐயர்** (K. Rajah Iyer) (15 சூலை 1890 - 18 பிப்ரவரி 1974) என்பவர் ஒரு இந்திய வழக்கறிஞர் ஆவார். இவர் 1945 சூலை முதல் 1950 வரை மதராஸ் மாகாண அரசு தலைமை வழக்கறிஞராக பணியாற்றினார். இவர் சென்னை மாநிலக் க்லூரியில் கல்வி பயின்றார். லட்சுமிகாந்தன் கொலை வழக்கு விசாரணை நடந்தபோது ராஜா ஐயர் நீதிமன்ற ஆயத்தில் இருந்தார்.
# விக்கிப்பீடியா:துடுப்பாட்டம்/ஆண்டு நிறைவுகள்/ஆகஸ்ட் 31

:**ஆகஸ்ட் 31**
- மேற்கிந்தியத் தீவுகள் அணியின் முன்னாள் வீரர் **கிளைவ் லொயிட்** 1944ஆம் ஆண்டு பிறந்தார். இவர் அணித்தலைவராக இருந்தபோது மேற்கிந்தியத் தீவுகள் அணி தேர்வுத் துடுப்பாட்டத்தில் ஆதிக்கம் செலுத்தியது. 1975 மற்றும் 1979 ஆண்டுகளில் இவரது தலைமையிலான மேற்கிந்தியத் தீவுகள் அணி துடுப்பாட்ட உலகக்கிண்ணத்தை வென்றது. இவர் துடுப்பாட்டத்தில் அனைத்துக் காலத்திற்குமான வெற்றிகரமான அணித்தலைவர்களில் ஒருவராகக் கருதப்படுகிறார்.
# விக்கிப்பீடியா:துடுப்பாட்டம்/ஆண்டு நிறைவுகள்/செப்டம்பர் 2

:**செப்டம்பர் 2**
- இந்திய அணி வீரர் **இஷாந்த் ஷர்மா** 1988ஆம் ஆண்டு பிறந்தார். வேகப்பந்து வீச்சாளரான இவர் தேர்வுத் துடுப்பாட்டப் போட்டிகளில் 100 மட்டையாளர்களை வீழ்த்திய 5-வது இளம் வீரர் ஆவார். ஒருநாள் போட்டிகளில் விரைவாக 100 மட்டையாளர்களை வீழ்த்திய இந்திய வீரர்கள் வரிசையில் 5-வது இடத்தில் உள்ளார்.
# பெர் அயோடினேன்கள்

**பெர் அயோடினேன்கள்** (*Periodinanes*) என்பவை அயோடின் ஆக்சிசனேற்ற நிலை +5 இல் காணப்படும் கரிம அயோடின் சேர்மங்களைக் குறிக்கின்றன. இவற்றை λ5- அயோடேன்கள் என்ற பெயராலும் அழைக்கின்றனர்.
அயோடின் அணுக்களின் இணைதிறன் கூட்டில் எட்டு எலக்ட்ரான்களுக்கு மேல் இருப்பதால் இத்தகைய சேர்மங்களை மீ இணைதிற சேர்மங்கள் என்கிறோம்.
# பெர் அயோடினேன்கள்

## பெர் அயோடினேன் சேர்மங்கள்

தெசு-மார்டின் பெர் அயோடினேன் போன்ற λ5- அயோடேன்கள் அடித்தளத்தில் 4 வேற்றின அணுக்களையும் உச்சியில் பீனைல் குழுவையும் கொண்டுள்ள சதுர பட்டைக்கூம்பு வடிவியலை ஏற்கின்றன.  
அயோடாக்சிபென்சீன் அல்லது அயோடைல் பென்சீன் (C6H5IO2 ) என்பது அறியப்பட்ட ஆக்சிசனேற்றும் முகவராகும். முதன்முதலில் வில்கெரோட் என்பவர் அயோடோசில் பென்சீனை நீராவிக் காய்ச்சிவடித்தலுக்கு உட்படுத்தி விகிதச்சமமின்றி பிரியும் அயோடைல் பென்சீன் மற்றும் அயோடோபென்சீன் சேர்மங்களை தயாரித்தார்.  
2 PhIO → PhIO2 + PhI  
தெசு-மார்டின் பெர் அயோடினேன் என்பது மற்றொரு வலிமையான ஆக்சிகரணியாகும். ஏற்கனவே 1983 இல் அறியப்பட்ட ஐ.பி.எக்சு. அமிலம் என்றழைக்கப்படும் 2- அயோடாக்சி பென்சாயிக் அமிலத்தின் மேம்படுத்தப்பட்ட சேர்மமே தெசு-மார்டின் பெர் அயோடினேன் ஆகும். 2-அயோடோபென்சாயிக் அமிலம், பொட்டாசியம் புரோமேட்டு, கந்தக அமிலம் ஆகியவற்றைச் சேர்த்து வினைபுரியச் செய்வதன் மூலம் 2- அயோடாக்சி பென்சாயிக் அமிலத்தை தயாரிக்கலாம். பெரும்பாலான கரைப்பான்களில் இது கரையாது. ஆனால் அசிட்டிக் நீரிலியுடன் 2- அயோடாக்சி பென்சாயிக் அமிலத்தைச் சேர்த்து தயாரிக்கப்படும் தெசு-மார்ட்டின் வினையாக்கி நன்கு கரையும். ஈந்தணைவி பரிமாற்ற வினையை தொடர்ந்து நிகழும் ஒரு ஒடுக்க நீக்க வினை இந்த ஆக்சிசனேற்றத்தின் வினைவழிமுறையாகும்.
# பெர் அயோடினேன்கள்

## பயன்கள்

கன உலோகங்களை அடிப்படையாக்க் கொண்ட நச்சு வினையாக்கிகளுக்கு மாற்றாக பெர் அயோடினேன்களை பயன்படுத்த முடியும் என்பது முக்கியமானதொரு பயனாகும்.
# வி. பி. இராமன்

**வெங்கட்ட பட்டாபிராமன்** (Venkata Pattabhi Raman) (3 அக்டோபர் 1932 - 2 திசம்பர் 1991) என்பவர் ஒரு இந்திய வழக்கறிஞரும் அரசியல்வாதியும் ஆவார், இவர் 1977 முதல் 1979 வரை தமிழகத்தின் அரசு தலைமை வழக்கறிஞராக பணியாற்றினார். இவரது மகன் மோகன் ராமன் ஒரு புகழ்பெற்ற நடிகர்.
# வி. பி. இராமன்

## ஆரம்பகால வாழ்க்கை

இராமன் 1932 அக்டோபர் 3 அன்று சென்னையில் பிறந்தார், சர்ச் பார்க் பள்ளியியல் பள்ளிப்படிப்பை முடித்தார். பள்ளிப்படிப்பு முடிந்ததும், இராமன் லயோலா கல்லூரியில் இயற்பியலில் பட்டம் பெற்றார். மேலும் சென்னை சட்டக் கல்லூரியில் சட்டம் பயின்றார், தங்கப் பதக்கத்துடன் தனது படிப்பை முடித்தார்.
# வி. பி. இராமன்

## அரசியல்

துவக்கத்தில், இராமன் பொதுவுடமை இயக்கத்தை நோக்கி ஈர்க்கப்பட்டார். எனினும், இவர் 1955இல் திராவிட முன்னேற்றக் கழகத்தில் இணைந்தார். மேலும் கட்சியின் சட்டதிட்டங்களை ஈ. வெ. கி. சம்பத் மற்றும் இரா. செழியன் ஆகியோரிடன் இணைந்து உருவாக்கினார்.
# ப. சு. இராமன்

**பட்டாபி சுந்தர இராமன்** (P. S. Raman)(பிறப்பு: நவம்பர் 7, 1960) என்பவர் ஒரு இந்திய மூத்த வழக்கறிஞரும், தமிழகத்தின் அரசு தலைமை வழக்கறிஞரும் ஆவார். இவர் முன்னாள் அரசு தலைமை வழக்கறிஞரும் திராவிட முனேற்றக் கழக அரசியல்வாதியுமான வி. பி. ராமனின் இளைய மகன் ஆவார்.
# ப. சு. இராமன்

## ஆரம்பகால வாழ்க்கை

பட்டாபி சுந்தர இராமன் 1960 நவம்பர் 7 அன்று பிறந்தார். இவரது தந்தை வழக்கறிஞர் வி. பி. ராமன் ஆவார், வி. பி. இராமன் 1977 முதல் 1979 வரை தமிழகத்தின் அரசு தலைமை வழக்கறிஞராக பணியாற்றினார். பி. எஸ். இராமனின் அண்ணன் பிரபல நடிகரான மோகன் வி. ராமன் ஆவார்.  
சுந்தர இராமன் தனது பள்ளிப்படிப்பை சென்னை வித்யா மந்திரில் முடித்து, சென்னை லயோலா கல்லூரியில் வணிவியலில் பட்டம் பெற்றார். தமிழக அரசின் தலைமை வழக்கறிஞராக இருந்த ஜி. மாசிலாமணி பதவி விலகியதையடுத்து, ராமன் 2009 சூலை 29 அன்று தமிழ்நாட்டின் அரசு தலைமை வழக்கறிஞராக ஆனார்.
# லெஸ்லி நியூபிகின்

**ஜேம்ஸ் எட்வர்ட்** (8 டிசம்பர் 1909–30 ஜனவரி 1998) ஒரு பிரித்தானிய இறையியலாளர், மிசியாலஜிஸ்ட், மிஷனரி மற்றும் எழுத்தாளர் ஆவார். முதலில் ஸ்காட்லாந்து தேவாலயத்திற்குள் நியமிக்கப்பட்டிருந்தாலும், நியூபிகின் தனது தொழில் வாழ்க்கையின் பெரும்பகுதியை இந்தியாவில் ஒரு மிஷனரியாக பணியாற்றினார், மேலும் தென்னிந்தியத் திருச்சபை மற்றும் ஐக்கிய சீர்திருத்த தேவாலயத்துடன் இணைந்தார், தென்னிந்தியாவின் முதல் ஆயர்களில் ஒருவரானார். பரவலான இறையியல் தலைப்புகளில் எழுதிய ஒரு சிறந்த எழுத்தாளர், நியூபிகின் ஏவுகணை மற்றும் பிரசங்கவியல் தொடர்பான பங்களிப்புகளுக்கு மிகவும் பிரபலமானவர். எக்குமெனிசம் மற்றும் நற்செய்தி மற்றும் நமது கலாச்சார இயக்கம் தொடர்பான உரையாடல்களில் அவர் ஈடுபட்டதற்காகவும் அறியப்படுகிறார். பல அறிஞர்களும் அவரது பணி சமகால மிஷனல் சர்ச் இயக்கத்திற்கு அடித்தளம் அமைத்ததாக நம்புகிறார்கள், மேலும் அவரது அந்தஸ்தும் வீச்சும் "திருச்சபையின் பிதாக்களுடன்" ஒப்பிடத்தக்கது என்று கூறப்படுகிறது.
# லெஸ்லி நியூபிகின்

## சுயசரிதை:-

### ஆரம்பகால வாழ்க்கை மற்றும் கல்வி

நியூபிகின் 1909 இல் இங்கிலாந்தின் நியூகேஸில் அபன் டைனில் பிறந்தார். பெர்க்ஷயரின் படித்தலில் உள்ள குவாக்கர் சுயாதீன உறைவிடப் பள்ளியான லைட்டன் பூங்காவில் கல்வி பயின்றார். அவர் 1928 இல் கேம்பிரிட்ஜ் குயின்ஸ் கல்லூரிக்குச் சென்றார், அந்த நேரத்தில் அவர் கிறிஸ்தவ மதத்திற்கு மாறினார். பட்டம் பெற்ற அவர், கிளாஸ்கோவிற்கு 1931 இல் மாணவர் கிறிஸ்தவ இயக்கம் (எஸ்.சி.எம்) உடன் பணிபுரிந்தார். வெஸ்ட்மின்ஸ்டர் கல்லூரியில் ஊழியத்திற்காக பயிற்சி பெறுவதற்காக 1933 இல் கேம்பிரிட்ச் திரும்பினார், ஜூலை 1936 இல் அவர் எடின்பர்க் பிரஸ்பைட்டரியால் பணிபுரிந்தார் மெட்ராஸ் மிஷனில் ஒரு சர்ச் ஆஃப் ஸ்காட்லாந்து மிஷனரி. ஒரு மாதத்திற்குப் பிறகு அவர் ஹெலன் ஹென்டர்சனை மணந்தார், செப்டம்பர் 1936 இல் அவர்கள் இருவரும் இந்தியாவுக்கு புறப்பட்டனர், அங்கு அவர்களுக்கு ஒரு மகன் மற்றும் மூன்று மகள்கள் இருந்தனர். 1970 களின் பிற்பகுதியிலும் 1980 களில் ஜெஸ்மண்ட் யு.ஆர்.சி (முன்னர் பிரஸ்பைடிரியன்), நியூகேஸில் அபன் டைனில் வழக்கமான வழிபாட்டாளராக இருந்த பிரான்சிஸ் என்ற சகோதரியும் அவருக்கு இருந்தார்.
# லெஸ்லி நியூபிகின்

## சுயசரிதை:-

### பிஷப்பாக

1947 ஆம் ஆண்டில், பல புராட்டஸ்டன்ட் தேவாலயங்களில் இருந்து உருவான ஒரு கிறிஸ்தவ தேவாலயமான தென்னிந்திய தேவாலயம், நியூபிகினை மதுரை ராம்நாட் மறைமாவட்டத்தின் முதல் ஆயர்களில் ஒருவராக நியமித்தது - இது ஒரு பிரஸ்பைடிரியன் அமைச்சருக்கு ஆச்சரியமான வாழ்க்கைப் பாதை. 1959 ஆம் ஆண்டில் அவர் சர்வதேச மிஷனரி கவுன்சிலின் பொதுச் செயலாளராக ஆனார் மற்றும் உலக தேவாலயங்களின் கவுன்சிலுடன் அதன் ஒருங்கிணைப்பை மேற்பார்வையிட்டார், அதில் அவர் இணை பொதுச் செயலாளரானார். அவர் மெட்ராஸின் பிஷப்பாக இந்தியா திரும்பும் வரை 1965 வரை ஜெனீவாவில் இருந்தார், அங்கு அவர் 1974 இல் ஓய்வு பெறும் வரை தங்கியிருந்தார். அவர் ஒரு சமாதானவாதி.
# லெஸ்லி நியூபிகின்

## சுயசரிதை:-

### விரிவுரையாளராகவும் எழுத்தாளராகவும்

நியூபிகின் மற்றும் அவரது மனைவி ஹெலன் ஆகியோர் 1974 ஆம் ஆண்டில் இந்தியாவை விட்டு வெளியேறி, உள்ளூர் பேருந்துகளைப் பயன்படுத்தி இங்கிலாந்துக்கு திரும்பிச் சென்றனர், இரண்டு சூட்கேஸ்கள் மற்றும் ஒரு ரக்ஸாக் ஆகியவற்றைக் கொண்டு சென்றனர். பின்னர் அவர்கள் பர்மிங்காமில் குடியேறினர், அங்கு நியூபிகின் ஐந்து ஆண்டுகளாக செல்லி ஓக் கல்லூரிகளில் மிஷனில் விரிவுரையாளரானார். தென்னிந்திய திருச்சபையுடன் தொடர்புடைய பிரித்தானிய பிரிவுகளில், அவர் ஐக்கிய சீர்திருத்த தேவாலயத்தில் (யுஆர்சி) சேரத் தேர்வு செய்தார். ஓய்வூதியத்தில், எச்.எம். சிறைச்சாலை பர்மிங்காமின் வாயில்களுக்கு எதிரே அமைந்துள்ள வின்சன் கிரீன் யு.ஆர்.சி.யின் ஆயர் பதவியை அவர் எடுத்துக் கொண்டார். அவர் 1978-9 ஆம் ஆண்டிற்கான யு.ஆர்.சியின் பொதுச் சபையின் நடுவராக இருந்தார். இந்த நேரத்தில், அவர் பால்மோரலில் பிரசங்கித்தார் மற்றும் இருபதாம் நூற்றாண்டின் மிகவும் மரியாதைக்குரிய மற்றும் குறிப்பிடத்தக்க இறையியலாளர்களில் ஒருவராக அவரை நிலைநிறுத்திய ஏராளமான எழுத்துத் தொழிலைத் தொடர்ந்தார்.  
அவர் தனது நீண்ட மிஷனரி சேவை மற்றும் பயணத்திலிருந்து இங்கிலாந்து திரும்பிய பின்னர், குறிப்பாக நற்செய்தியை மீண்டும் கிறிஸ்தவத்திற்கு பிந்தைய மேற்கத்திய கலாச்சாரத்திற்கு எடுத்துச் செல்ல தேவாலயத்தின் தீவிரத் தேவையைத் தெரிவிக்க முயன்றபோது அவர் குறிப்பாக நினைவுகூரப்படுகிறார். தெய்வங்கள் இல்லாத மதச்சார்பற்ற சமூகம், ஆனால் தவறான கடவுள்களைக் கொண்ட ஒரு பேகன் சமூகம். நியூபிகினின் பார்வையில், மேற்கத்திய கலாச்சாரங்கள், குறிப்பாக நவீன விஞ்ஞான கலாச்சாரங்கள், விசுவாசத்தை அடிப்படையாகக் கொண்ட ஆக்ஸியோமடிக் முன்னுரிமைகளால் பாதிக்கப்படாத புறநிலை அறிவை விமர்சனமின்றி நம்பின. நடுநிலைமை பற்றிய இந்த கருத்துக்களையும், உண்மைகள் மற்றும் மதிப்புகளுக்கு இடையிலான வேறுபாட்டைப் பற்றிய நெருங்கிய தொடர்புடைய கலந்துரையாடலையும் நியூபிகின் சவால் செய்தார், இவை இரண்டும் அறிவொளியில் இருந்து வெளிவந்தன. இந்த நேரத்தில்தான் அவர் தனது மிக முக்கியமான இரண்டு படைப்புகளை எழுதினார், கிரேக்கர்களுக்கு முட்டாள்தனம் மற்றும் ஒரு பன்மைத்துவ சமுதாயத்தில் நற்செய்தி, இதில் அலாஸ்டெய்ர் மேக்கிண்டயர் மற்றும் மைக்கேல் போலானி போன்ற சிந்தனையாளர்களின் வலுவான செல்வாக்கு வெளிப்படுகிறது. 1995 ஆம் ஆண்டில் வெளியிடப்பட்ட தனது வாழ்க்கையின் இறுதி ஆண்டுகளில், சரியான நம்பிக்கை: நம்பிக்கை, சந்தேகம் மற்றும் கிறிஸ்தவ சீடத்துவத்தில் உறுதி, என்ற சிறிய தொகுப்பில் அவர் இந்த கருப்பொருள்களுக்கு திரும்பினார். மேக்இன்டைர் மற்றும் போலனியைத் தவிர, மார்ட்டின் புபர் மற்றும் ஹான்ஸ் வில்ஹெல்ம் ஃப்ரீ ஆகியோரின் செல்வாக்கும் நியூபிகினின் படைப்புகளில் குறிப்பிடத்தக்கதாகும்.
# லெஸ்லி நியூபிகின்

## சுயசரிதை:-

### மைல்கல்

சுதந்திர இந்தியாவில் தமிழ்நாட்டில் மரண தண்டனைக்காக காத்திருக்கும் மக்களுக்கு அந்த முதல் 'மெர்சி பீடிஷனை' அவர் தனது பணி நேரத்தில் பாதித்தார்.
# லெஸ்லி நியூபிகின்

## சுயசரிதை:-

### இறுதி ஆண்டுகள்

அவர் ஓய்வு பெற்ற பிறகு, லண்டனின் கிங்ஸ் கல்லூரியில் இருந்து இறையியல் மாணவர்கள் இறையியல் நூல்களின் அத்தியாயங்களைப் படிக்க நியூபிகின் தவறாமல் வந்திருந்தார், ஏனெனில் அவரது கண் பார்வை குறைந்துவிட்டது. கண்பார்வை மங்கிப்போன போதிலும், அவர் தொடர்ந்து பிரசங்கித்தார்; அருகிலுள்ள ஹெர்ன் ஹில்லில் உள்ள செயின்ட் பால் தேவாலயத்தில் உள்ள பாரிஷனர்களிடம் அவர் பிரசங்கித்தபோது, அவர் அதைக் கொடுக்க திட்டமிடப்படுவதற்கு நீண்ட காலத்திற்கு முன்பே தனது முழு மரியாதையையும் தலையில் தயார் செய்வார் என்றும் நினைவிலிருந்து பிரசங்கிப்பார் என்றும் கூறினார். சிட்னி கார்ட்டர் பிரசங்கிக்கும் போது சேவைகளில் தவறாமல் கலந்துகொண்டார். அவர் ஜனவரி 30, 1998 அன்று இங்கிலாந்தின் லண்டன் வெஸ்ட் டல்விச்சில் இறந்தார், மேற்கு நோர்வூட் கல்லறையில் தகனம் செய்யப்பட்டார். பிப்ரவரி 7, 1998 அன்று நியூபிகினின் இறுதிச் சடங்கில் அவரது நெருங்கிய நண்பர் டாக்டர் டான் பீபி கூறினார், "வெகு காலத்திற்கு முன்பு, செல்லி ஓக்கில் உள்ள சில குழந்தைகள் வயதான பிஷப் தலையில் நின்றபோது உலகை தலைகீழாகக் காண உதவியது! அவரது பல முனைவர் பட்டங்கள் அல்லது அவரது சிபிஇ அவரது பைகளில் இருந்து விழுந்தன. அவரது எபிஸ்கோபசி அப்படியே இருந்தது. "
# மானசி கிரிஷ்சந்திர ஜோசி

**மானசி ஜோசி** (Manasi Joshi) ஒரு இந்திய மாற்றுத்திறனாளி இறகுப்பந்து விளையாட்டு வீரர் ஆவார். இவர் எஸ்.எல்.3 நிலை மாற்றுத்திறனாளி வீரர்களில் உலகின் முன்னணி வீரராக உள்ளார். இவரது தந்தை பாபா அணு ஆராய்ச்சி மையத்தில் பணிபுரிந்து ஓய்வு பெற்ற விஞ்ஞானி ஆவார். ஆறு வயதிலிருந்து தனது தந்தையுடன் மென்பந்தாட்டம் விளையாடத் தொடங்கினார். இவர் மும்பை பல்கலைக்கழகத்தைச் சார்ந்த கே. ஜே. செளமியா பொறியியல் கல்லூரியில் 2010 ஆம் ஆண்டில் பொறியியல் பட்டப்படிப்பை முடித்தார் ஆவார். 2011 ஆம் ஆண்டில் ஒரு சாலை விபத்தில் தனது இடது காலை இழந்தார். தனது உறுப்பிழப்பு இருந்த போதும், 2018 ஆம் ஆண்டில் ஐதராபாத்தில் உள்ள பி. கோபிசந்த் மென்பந்தாட்டக் கழகத்தில் பயிற்சிக்காக இணைந்தார்..2015 ஆம் ஆண்டு செப்டம்பர் மாதத்தில், இங்கிலாந்தில் இசுடோக் மாண்டெவில்லெயில் நடைபெற்ற மாற்றுத்திறனாளிகளுக்கான கலப்பு இரட்டையர் பிரிவில் வெள்ளிப்பதக்கம் வென்றார்.. அக்டோபர் 2018 இல் இந்தோனேசியாவின் ஜாகர்த்தாவில் நடந்த மாற்றுத்திறனாளிகளுக்கான ஆசிய விளையாட்டுப் போட்டிகளில் (2018) வெண்கலப்பதக்கத்தை வென்றார். 2019 ஆம் ஆண்டு சுவிட்சர்லாந்தின் பேசல் நகரில் நடைபெற்ற மாற்றுத்திறனாளிகளுக்கான இறகுப்பந்தாட்ட உலக வாகையாளர் போட்டியில் இந்தியாவிற்காக தங்கப்பதக்கத்தை வென்றார்.
# மானசி கிரிஷ்சந்திர ஜோசி

## பதக்கங்கள்

- 2015 மாற்றுத்திறனாளிகளுக்கான இறகுப்பந்துப் போட்டியில் உலக வாகையாளர் கோப்பையில் வெள்ளிப்பதக்கம்
- 2016 மாற்றுத்திறனாளிகளுக்கான இறகுப்பந்துப் போட்டியில் ஆசிய வாகையாளர் ஒற்றையர் மற்றும் இரட்டையர் போட்டிகளில் வெண்கலப் பதக்கம்
- 2017 மாற்றுத்திறனாளிகளுக்கான இறகுப்பந்து உலக வாகையாளர் போட்டியில் ஒற்றையர் பிரிவில் வெண்கலப் பதக்கம்
- 2018 இல் தாய்லாந்தில் நடைபெற்ற மாற்றுத்திறனாளிகளுக்கான இறகுப்பந்து சர்வதேச போட்டியில் வெண்கலப் பதக்கம்
- 2018 மாற்றுத்திறனாளிகளுக்கான ஆசிய விளையாட்டுப் போட்டியில் ஒற்றையல் பிரிவில் வெண்கலப் பதக்கம்
- 2019 சுவிட்சர்லாந்து பேசல் நகரில் நடைபெற்ற உலக வாகையாளர் போட்டியில் தங்கப் பதக்கம்